b'\n_START_ARTICLE_\nPlagi\n_START_PARAGRAPH_\nEl plagi \xc3\xa9s definit pel Diccionari de la llengua catalana de l\'IEC com: "Part d\'una obra d\xe2\x80\x99altri inserida en la pr\xc3\xb2pia sense indicaci\xc3\xb3 de la font"._NEWLINE_Des del punt de vista legal, el plagi \xc3\xa9s una infracci\xc3\xb3 del dret d\'autor sobre una obra art\xc3\xadstica o intel\xc2\xb7lectual de qualsevol tipus, que es produeix quan es presenta una obra aliena com a pr\xc3\xb2pia o original. Aix\xc3\xad doncs, una persona comet plagi quan copia o imita alguna cosa que no li pertany fent-se\'n passar per l\'autor. En el cas de documents escrits, per exemple, es comet plagi quan no se cita la font original de la informaci\xc3\xb3 que inclou la idea, par\xc3\xa0graf o frase dins del document sense cometes o sense indicar expl\xc3\xadcitament el seu origen. Aix\xc3\xb2 constitueix espec\xc3\xadficament una violaci\xc3\xb3 a l\'autoria de l\'obra, contemplada dins del marc dels drets morals. Ja des de l\'edat mitjana es discutia la problem\xc3\xa0tica de la possibilitat que dues persones formulin sense con\xc3\xa8ixer-se, la mateixa idea, com palesa a la locuci\xc3\xb3 llatina d\'Eli Donat, probablement copiat de Terenci, Pereant qui ante nos nostra dixerunt._NEWLINE_La denominada propietat intel\xc2\xb7lectual \xc3\xa9s un conjunt de marcs jur\xc3\xaddics diferents que protegeixen els interessos d\'autors i inventors en relaci\xc3\xb3 a obres creatives, ja siguin expressions d\'idees \xe2\x80\x93com en el cas del dret d\'autor\xe2\x80\x93 o aplicacions pr\xc3\xa0ctiques i industrials d\'idees \xe2\x80\x93com en el cas de les patents\xe2\x80\x93. Segons la legislaci\xc3\xb3 de cada pa\xc3\xads, la pena per a aquest tipus d\'infracci\xc3\xb3 pot ser una sanci\xc3\xb3 penal o una sanci\xc3\xb3 econ\xc3\xb2mica i l\'obligaci\xc3\xb3 d\'indemnitzar els danys i perjudicis._NEWLINE_En un sentit m\xc3\xa9s ampli, generalment es considera que hi ha plagi en llibres que tenen trames o hist\xc3\xb2ries molt similars, a pel\xc2\xb7l\xc3\xadcules amb semblances extremes en la forma d\'expressi\xc3\xb3 de les idees, a un invent molt similar a un de patentat, a una obra d\'art similar o amb alguna pe\xc3\xa7a de l\'original, marques; incloent logotips, colors, formes, frases, entre altres distintius d\'algun producte, o simplement a idees. L\'\xc3\xbas d\'un mateix argument per a diferents obres, expressades de manera original, no constitueix plagi, ja que el dret d\'autor no cobreix les idees en si, sin\xc3\xb3 \xc3\xbanicament les seves expressions.\n_START_SECTION_\nAutoplagi\n_START_PARAGRAPH_\nExisteixen sospites que nombrosos treballs cient\xc3\xadfics publicats en revistes cient\xc3\xadfiques siguin c\xc3\xb2pia total o parcial d\'altres treballs anteriors, publicats per uns altres o pel mateix autor (autoplagi), pretenent presentar nous resultats. Al gener del 2008 la prestigiosa revista Nature va publicar un treball per M. Errami i col\xc2\xb7laboradors on van desenvolupar un programa inform\xc3\xa0tic anomenat eTBLAST per buscar entre les publicacions cient\xc3\xadfiques similituds en el text, cosa que permetia trobar treballs suposadament copiats els uns dels altres. En la base de dades que els mateixos autors van crear (D\xc3\xa9j\xc3\xa0 vu) queden recollits al juny del 2009, 74.790 parells de treballs cient\xc3\xadfics amb gran similitud, la qual cosa podria indicar que es tracta de treballs no originals.\n_START_SECTION_\nEines per lluitar contra el plagi\n_START_PARAGRAPH_\nPer detectar un possible plagi, es pot buscar amb l\'ajuda d\'un motor de cerca una determinada cadena de paraules del text sospit\xc3\xb3s, amb la finalitat de veure si es troba un text potencialment plagiat. En l\'actualitat, existeixen diversos programes inform\xc3\xa0tics que faciliten la detecci\xc3\xb3 del plagi, especialment en els treballs dels estudiants. No obstant aix\xc3\xb2, la major eina per lluitar contra el plagi s\xc3\xb3n les mateixes escoles, universitats i centres d\'estudi, que freq\xc3\xbcentment no ho penalitzen en els seus reglaments, fins i tot si es tracta de tesis o projectes finals de carrera._NEWLINE_En qualsevol cas, la mera repetici\xc3\xb3 de cadenes de paraules no \xc3\xa9s una prova concloent de manca d\'honestedat intel\xc2\xb7lectual; una gran part del discurs cient\xc3\xadfic \xc3\xa9s repetici\xc3\xb3 de coneixements (f\xc3\xb3rmules, dades, etc.) i hip\xc3\xb2tesis compartides pel conjunt de la comunitat cient\xc3\xadfica, per la qual cosa s\'haurien d\'evitar els pronunciaments precipitats sense un examen detallat de les possibles violacions o suplantacions de l\'autoria intel\xc2\xb7lectual.\n_START_SECTION_\n\xc3\x80mbit acad\xc3\xa8mic\n_START_PARAGRAPH_\nMolts estudiants se senten pressionats per completar els seus treballs b\xc3\xa9 i r\xc3\xa0pidament i, donada l\'accessibilitat de les noves tecnologies (en particular, Internet), poden plagiar copiant i enganxant informaci\xc3\xb3 d\'altres fonts. Aquesta forma de plagi \xc3\xa9s f\xc3\xa0cilment detectada pels professors a causa de diverses raons. En primer lloc, les eleccions de les fonts per part dels estudiants \xc3\xa9s freq\xc3\xbcentment poc original; els professors poden rebre el mateix passatge copiat d\'una font popular per diversos estudiants. En segon lloc, sovint \xc3\xa9s f\xc3\xa0cil determinar si un estudiant fa servir el seu propi discurs. En tercer lloc, els estudiants poden escollir fonts que s\xc3\xb3n inadequades, inexactes o fora del tema. En quart lloc, els professors poden insistir que, previ a la seva revisi\xc3\xb3, els treballs siguin sotmesos a un detector de plagi en l\xc3\xadnia._NEWLINE_Existeix poca investigaci\xc3\xb3 acad\xc3\xa8mica relativa al plagi en escoles secund\xc3\xa0ries. La major part de les investigacions sobre plagi se centren en el nivell d\'educaci\xc3\xb3 superior. Per als professors i els investigadors, el plagi \xc3\xa9s castigat amb sancions que abasten des de la suspensi\xc3\xb3 fins al cessament, juntament amb la p\xc3\xa8rdua de credibilitat i integritat. Les acusacions de plagi contra estudiants i professors s\xc3\xb3n comunament ateses per comit\xc3\xa8s disciplinaris interns, als quals els estudiants i professors han acordat estar sotmesos._NEWLINE_No obstant aix\xc3\xb2, a les universitats no existeixen encara mecanismes intraacad\xc3\xa8mics de regulaci\xc3\xb3 del plagi entre el personal docent i investigador. La via habitual \xc3\xa9s presentar una queixa davant de l\'oficina del s\xc3\xadndic de greuges universitari i tamb\xc3\xa9 a la inspecci\xc3\xb3 de serveis. No obstant aix\xc3\xb2, no existeix un reconeixement expl\xc3\xadcit als estatuts universitaris en relaci\xc3\xb3 a possibles penalitzacions o valoracions per un comit\xc3\xa8 d\'experts. La majoria de les vegades els casos es produeixen amb total impunitat amb el conseg\xc3\xbcent detriment de la tasca universit\xc3\xa0ria de producci\xc3\xb3 de coneixement i la lesi\xc3\xb3 dels drets d\'autoria i desmotiviaci\xc3\xb3 de les persones que sofreixen el plagi. Recentment, han sorgit algunes plataformes de lluita contra el plagi per conscienciar sobre aquest problema.\n_START_SECTION_\nPeriodisme\n_START_PARAGRAPH_\nAt\xc3\xa8s que el principal valor del periodisme \xc3\xa9s la confian\xc3\xa7a p\xc3\xbablica, si un periodista no aconsegueix recon\xc3\xa8ixer honestament les seves fonts soscava la integritat del peri\xc3\xb2dic o mitj\xc3\xa0 per al qual treballa, aix\xc3\xad com la seva mateixa credibilitat. Els periodistes que han estat acusats de plagi sovint s\xc3\xb3n suspesos de les seves tasques period\xc3\xadstiques mentre les acusacions s\xc3\xb3n investigades per l\'ag\xc3\xa8ncia de not\xc3\xadcies.\n_START_SECTION_\nPercepci\xc3\xb3 social\n_START_PARAGRAPH_\nBasant-se en dos casos de plagi (les acusacions contra Slavoj \xc5\xbdi\xc5\xbeek i contra Nic Pizzolato), Wendy  Warren  Austin conclogu\xc3\xa9 que els judicis i percepci\xc3\xb3 social de les persones varien segons el context del plagi, si la persona incorrent \xc3\xa9s popular o famosa i si s\xc3\xb3n professors, alumnes o no ho s\xc3\xb3n. Es tendeix a ser m\xc3\xa9s indulgent amb les persones famoses i m\xc3\xa9s durs amb els professors i alumnes .'